1.  ปัจจัยความเสี่ยงและการบริหารความเสี่ยง

ธนาคารตระหนักถึงปัจจัยความเสี่ยงต่างๆ
อันอาจจะเกิดขึ้นและส่งผลกระทบต่อการประกอบธุรกิจของธนาคาร
จึงได้มีการพิจารณาเตรียมการและกำหนดแนวทางในการบริหารความเสี่ยงแต่ละด้าน
โดยในช่วงที่ผ่านมา
ธนาคารได้วิเคราะห์ถึงปัจจัยแห่งความเสี่ยงที่สำคัญที่อาจจะมีผลกระทบต่อการประกอบการธุรกิจการเงิน
และได้ดำเนินการทบทวน
ปรับปรุงโครงสร้างองค์กรและกระบวนการในการบริหารความเสี่ยงด้านต่างๆ อย่างต่อเนื่อง
เพื่อเสริมสร้างให้ระบบการบริหารความเสี่ยงของธนาคารได้มาตรฐานเทียบเคียงระดับสากล
และมีความพร้อมในการรองรับการบริหารความเสี่ยงตามแนวทางของหลักเกณฑ์ Basel II

คณะกรรมการบริหารความเสี่ยง ของธนาคาร
มีบทบาทสำคัญในการกำหนดนโยบายการบริหารความเสี่ยง
ทบทวนความเพียงพอของนโยบายและระบบการบริหารความเสี่ยง
ตลอดจนดูแลและติดตามปริมาณความเสี่ยงของธนาคารให้อยู่ในระดับที่เหมาะสม
สอดคล้องกับนโยบายการบริหารความเสี่ยงของธนาคาร โดยมีเป้าหมายในการบริหารความเสี่ยงคือ
การบริหารความเสี่ยงต่างๆให้อยู่ภายในขอบเขตที่กำหนด
และดำเนินธุรกิจให้ได้อัตราผลตอบแทนที่เหมาะสม

ความเสี่ยงที่อาจมีผลกระทบต่อการดำเนินธุรกิจของธนาคารที่สำคัญ ได้แก่ ความเสี่ยงด้านสินเชื่อ
ความเสี่ยงด้านตลาด ความเสี่ยงด้านสภาพคล่อง ความเสี่ยงด้านความเพียงพอของเงินกองทุน
และความเสี่ยงด้านปฏิบัติการ โดยธนาคารมีแนวทางในการบริหารจัดการความเสี่ยงแต่ละด้านดังนี้

-   การบริหารความเสี่ยงด้านสินเชื่อ

ความเสี่ยงด้านสินเชื่อ หมายถึง
ความเสี่ยงที่เกิดจากการที่ลูกหนี้อาจไม่สามารถหรือไม่ประสงค์จะชำระสินเชื่อคืนให้กับธนาคารหรือปฏิบัติตามภาระข้อผูกพันอื่นตามสัญญา

ปัจจัยความเสี่ยงด้านสินเชื่อ หมายถึง ประเด็นความเสี่ยงต่างๆ
ซึ่งอาจส่งผลกระทบต่อความสามารถในการชำระหนี้คืนอย่างครบถ้วนของลูกหนี้
รวมถึงปัจจัยที่อาจจะส่งผลกระทบต่อความสามารถในการแก้ปัญหาหนี้ที่ไม่ก่อให้เกิดรายได้ของธนาคาร
โดยส่วนสูญเสียที่เกิดขึ้นจริงหลังจากการแก้ปัญหาหนี้ที่ไม่ก่อให้เกิดรายได้ดำเนินการจนถึงที่สุด
อาจส่งผลกระทบต่อเนื่องถึงความเพียงพอของเงินกองทุนด้วย

ปัจจัยความเสี่ยงด้านสินเชื่อ ที่สำคัญได้แก่

1.  ปริมาณสินเชื่อที่ไม่ก่อให้เกิดรายได้
    แม้ว่าปริมาณและสัดส่วนของสินเชื่อไม่ก่อรายได้ของธนาคารจะลดลงอย่างต่อเนื่องหลายปีติดต่อกัน
    ณ วันที่ 31 ธันวาคม 2549 ธนาคารมีสินเชื่อที่ไม่ก่อให้เกิดรายได้จำนวน 89,120 ล้านบาท
    หรือร้อยละ 9.2 ของยอดสินเชื่อทั้งหมดของธนาคาร

2.  อัตราการเจริญเติบโตทางเศรษฐกิจซึ่งอาจไม่เป็นตามคาดการณ์
    ซึ่งอาจมีผลกระทบต่อเนื่องถึงธุรกิจและความสามารถในการชำระหนี้ของลูกค้า
    ปัจจัยความเสี่ยงเกี่ยวกับอัตราการเจริญเติบโตทางเศรษฐกิจที่สำคัญ มีดังนี้

-   สถานการณ์ทางการเมืองและความรุนแรงในประเทศ

-   การชลอตัวของเศรษฐกิจของประเทศสหรัฐอเมริกาและประเทศคู่ค้าซึ่งเป็นตลาดด้านการส่งออกที่สำคัญของประเทศไทย

-   การระบาดของโรคไข้หวัดนกในสัตว์ปีก ซึ่งยังคงมีอยู่อย่างต่อเนื่อง
    แม้จะไม่มีการระบาดรุนแรงแต่ก็อาจส่งผลกระทบกับธุรกิจที่เกี่ยวเนื่อง

-   การแข็งค่าขึ้นของเงินบาท
    เมื่อเทียบกับเงินสกุลอื่นๆในภูมิภาคและในประเทศที่เป็นคู่แข่งสำคัญในตลาดส่งออกของประเทศไทย

-   ระดับราคาน้ำมันดิบในตลาดโลก ซึ่งแม้ว่าในขณะนี้จะมีการปรับตัวลดลงจากจะดับสูงสุด
    แต่ก็ยังคงอยู่ในระดับสูงเมื่อเทียบกับในอดีต

3.  ความอ่อนไหวของภาคธุรกิจที่เกี่ยวข้องกับความบันเทิงและการท่องเที่ยว
    สถานการณ์ความไม่สงบต่างๆ
    ทำให้นักท่องเที่ยวและประชาชนผู้อุปโภคบริโภคเกิดความเป็นห่วงความปลอดภัยในชีวิตและทรัพย์สินของตนเอง
    ทำให้อุปสงค์ของธุรกิจบันเทิงและการท่องเที่ยวอาจลดลง
    และส่งผลกระทบต่อความสามารถในการทำรายได้และสร้างกำไร
    ตลอดจนความสามารถในการชำระเงินกู้ขององค์กรธุรกิจการท่องเที่ยวและธุรกิจต่อเนื่อง

4.  ความอ่อนไหวของผลการประกอบการของผู้ประกอบธุรกิจส่งออก
    ความสามารถในการทำกำไรของผู้ประกอบธุรกิจส่งออกหรือธุรกิจที่ต้องพึ่งพาธุรกิจส่งออกอาจลดลงเนื่องจากผลกระทบของการแข่งขันทางการค้าระหว่างประเทศที่ทวีความรุนแรง
    ตลอดจนความผันผวนของอัตราแลกเปลี่ยน

การบริหารความเสี่ยง ธนาคารได้กำหนดกระบวนการอำนวยสินเชื่อไว้อย่างชัดเจน
โดยครอบคลุมถึงนโยบายสินเชื่อ การจัดระดับความเสี่ยงด้านสินเชื่อของลูกค้า
ตลอดจนกำหนดเงื่อนไขและอำนาจในการอนุมัติสินเชื่อเป็นอำนาจระดับต่าง ๆ
ขึ้นอยู่กับประเภทธุรกิจและหรือขนาดของวงเงิน เป็นต้น ในการพิจารณาสินเชื่อแต่ละราย
ธนาคารจะพิจารณาวัตถุประสงค์ในการขอกู้
ประเมินความสามารถในการชำระคืนเงินกู้จากกระแสเงินสดจากการดำเนินงาน
ความเป็นไปได้ทางธุรกิจ ความสามารถของผู้บริหาร ตลอดจนหลักทรัพย์ค้ำประกัน
และจัดให้มีการทบทวนระดับความเสี่ยงของสินเชื่อเป็นประจำ

นอกจากนี้ธนาคารได้จัดตั้งหน่วยงาน บริหารความเสี่ยง
เพื่อทำหน้าที่นำเสนอและปรับปรุงนโยบายด้านความเสี่ยงโดยรวมของธนาคารเพื่อรองรับกฎเกณฑ์ใหม่
ๆ รวมทั้งมาตรฐานสากล Basel II
ตลอดจนดูแลการบริหารความเสี่ยงด้านต่างๆให้เป็นไปตามนโยบายของคณะกรรมการบริหารความเสี่ยง

ธนาคารได้จัดตั้งหน่วยงาน บริหารสินเชื่อ ที่มีความเป็นอิสระจากหน่วยงานอื่นๆในองค์กร
เพื่อทำหน้าที่บริหารความเสี่ยงในการอำนวยสินเชื่อ
โดยกำกับดูแลและติดตามการอำนวยสินเชื่อให้เป็นไปตามนโยบายสินเชื่อของธนาคาร
หน่วยงานนี้ประกอบด้วย หน่วยงาน นโยบายสินเชื่อ กลั่นกรองสินเชื่อ บริหาร Portfolio
สอบทานสินทรัพย์เสี่ยง บริหารสินเชื่อพิเศษ และประนอมหนี้และกฎหมาย
แต่ละหน่วยงานมีหน้าที่และความรับผิดชอบพอสังเขป ดังต่อไปนี้

-   นโยบายสินเชื่อ มีหน้าที่ดูแลโครงสร้างนโยบายสินเชื่อ ประสานงานในการปรับปรุง
    เปลี่ยนแปลง และเผยแพร่นโยบายมาตรฐานและกระบวนการ
    ติดตามดูแลกรณีไม่เข้าเกณฑ์ของนโยบายสินเชื่อ และรวบรวมความคิดเห็น ต่าง ๆ
    เพื่อนำมาพิจารณาปรับปรุงนโยบายสินเชื่อ

-   กลั่นกรองสินเชื่อ เป็นหน่วยงานอิสระจากสายลูกค้าธุรกิจ
    มีหน้าที่ดูแลให้การอำนวยสินเชื่อเป็นไปตามนโยบายและมาตรฐานการพิจารณาสินเชื่อ
    ทบทวนผลการจัดระดับความเสี่ยงสินเชื่อของลูกค้า รวมทั้งสนับสนุนให้เกิดวัฒนธรรมสินเชื่อที่ดี
    มีกระบวนการอำนวยสินเชื่อที่เป็นระบบและเชื่อถือได้

-   บริหารสินเชื่อพิเศษ มีหน้าที่ดูแลบริหารจัดการหนี้ด้อยคุณภาพ
    กำหนดกลยุทธ์พร้อมทั้งดำเนินการแก้ไขและการปรับปรุงโครงสร้างหนี้

-   บริหาร Portfolio มีหน้าที่วิเคราะห์และเสนอแนะการเปลี่ยนแปลงโครงสร้างของ
    Portfolio การกำหนดสัดส่วนที่เหมาะสมของ Portfolio และการตั้งสำรองหนี้สูญในระดับ
    Portfolio พัฒนาและดูแลเครื่องมือและวิธีการที่ใช้ในการบริหารความเสี่ยงด้านสินเชื่อ
    สร้างฐานข้อมูลด้านสินเชื่อ ตลอดจนควบคุมดูแลมาตรฐานการจัดการที่เกี่ยวข้อง

-   สอบทานสินทรัพย์เสี่ยง
    เป็นหน่วยงานอิสระมีหน้าที่สอบทานกระบวนการบริหารสินเชื่อและคุณภาพสินเชื่อ
    ประเมินความเพียงพอของการตั้งสำรองหนี้สูญ และประเมินผลการปฏิบัติตามนโยบาย กฎ
    ระเบียบ และมาตรฐานการพิจารณาสินเชื่อ

-   ประนอมหนี้และกฎหมาย
    มีหน้าที่ดำเนินการให้มีการฟ้องร้องหรือประนีประนอมยอมความหรือยึดทรัพย์ขายทอดตลาด
    และบริหารทรัพย์สินรอการขายของธนาคาร

อนึ่ง
ควบคู่ไปกับการเร่งรัดการดำเนินการเพื่อลดปริมาณสินเชื่อที่ไม่ก่อให้เกิดรายได้อย่างเต็มที่เสมอมา
ธนาคารได้ให้ความสำคัญกับการกันเงินสำรองค่าเผื่อหนี้สงสัยจะสูญอย่างต่อเนื่อง โดย ณ สิ้นปี
2549 ธนาคารได้กันเงินสำรองเพิ่มขึ้นเป็นพิเศษ
นอกเหนือจากที่ต้องดำเนินการตามปกติเพื่อให้สอดคล้องและเหมาะสมตามเกณฑ์การกันเงินสำรองเผื่อหนี้สงสัยจะสูญที่ปรับปรุงใหม่ของธนาคารแห่งประเทศไทย

-   การบริหารความเสี่ยงด้านตลาด

ความเสี่ยงด้านตลาด หมายถึง ความเสี่ยงที่เกิดจากการเคลื่อนไหวของอัตราดอกเบี้ย
อัตราแลกเปลี่ยน และราคาตราสารในตลาดเงินและตลาดทุน
ที่มีผลกระทบต่อผลประกอบการทางการเงินของธนาคาร

ความเสี่ยงด้านอัตราดอกเบี้ย
อัตราดอกเบี้ยเป็นปัจจัยสำคัญประการหนึ่งที่มีผลกระทบต่อรายได้ดอกเบี้ยจากสินทรัพย์
และรายจ่ายดอกเบี้ยจากหนี้สินของธนาคาร
ธนาคารมีความเสี่ยงจากการที่สินทรัพย์และหนี้สินดังกล่าวมีรอบระยะเวลาการปรับอัตราดอกเบี้ยหรือการครบกำหนดสัญญาไม่ตรงกัน
หรือเมื่ออัตราดอกเบี้ยอ้างอิงของสินทรัพย์และหนี้สินมีการเปลี่ยนแปลงโดยไม่สอดคล้องกัน
ซึ่งจะมีผลกระทบต่อรายได้ดอกเบี้ยสุทธิของธนาคาร

ปัจจัยความเสี่ยงด้านอัตราดอกเบี้ย ได้แก่ ความเคลื่อนไหวของอัตราเงินเฟ้อที่ปรับตามราคาน้ำมัน การดำเนินนโยบายการเงินของธนาคารแห่งประเทศไทย ตลอดจนการแข่งขันเพื่อช่วงชิงส่วนแบ่งการตลาดโดยเฉพาะด้านเงินฝากซึ่งเป็นแหล่งเงินทุนที่สำคัญของธนาคารซึ่งอาจส่งผลกระทบต่อรายได้ดอกเบี้ยสุทธิโดยรวม

ความเสี่ยงด้านอัตราแลกเปลี่ยน
ความเสี่ยงจากการเปลี่ยนแปลงของอัตราแลกเปลี่ยนเกิดจากการที่ธนาคารมีการทำธุรกรรมที่เกี่ยวข้องกับเงินตราต่างประเทศ
ซึ่งอาจก่อให้เกิดฐานะเกินดุลหรือขาดดุลในเงินตราต่างประเทศสกุลใดสกุลหนึ่ง เช่น
การทำธุรกรรมปริวรรตเงินตรา การลงทุน การให้สินเชื่อ การกู้ยืม การก่อภาระผูกพัน
รวมถึงการใช้อนุพันธ์ทางการเงินที่เป็นเงินตราต่างประเทศ เป็นต้น
และเมื่ออัตราแลกเปลี่ยนมีการเปลี่ยนแปลง
ก็จะก่อให้เกิดผลกำไรหรือขาดทุนจากอัตราแลกเปลี่ยนได้

ปัจจัยความเสี่ยงด้านอัตราแลกเปลี่ยน ได้แก่ ความผันผวนของอัตราแลกเปลี่ยนที่มีแนวโน้มสูงขึ้น โดยอาจมีสาเหตุมาจากการขาดความสมดุลของการค้าโลก การเคลื่อนไหวของเงินทุนระหว่างประเทศ หรือการเก็งกำไรจากการเปลี่ยนแปลงของอัตราแลกเปลี่ยน 

การบริหารความเสี่ยง
วัตถุประสงค์หลักของธนาคารคือการจัดการความเสี่ยงที่เกิดจากการเปลี่ยนแปลงของตลาดให้อยู่ในระดับที่เหมาะสม
ยอมรับได้และสอดคล้องกับนโยบายความเสี่ยงรวมของธนาคาร
โดยทั่วไปธนาคารมีนโยบายในการบริหารโครงสร้างของสินทรัพย์และหนี้สินสกุลเงินต่างประเทศให้มีความสมดุลกัน
ในกรณีที่เกิดมีความไม่สมดุล (Mismatch) ธนาคารอาจใช้วิธีป้องกันความเสี่ยงโดยวิธีการต่าง ๆ
เช่น การทำสัญญาแลกเปลี่ยนสกุลเงินและอัตราดอกเบี้ยล่วงหน้า (Cross Currency and
Interest Rate Swap) หรือสัญญาซื้อขายเงินล่วงหน้า (Forward) เป็นต้น
คณะกรรมการบริหาร ของธนาคารเป็นผู้อนุมัติขอบเขตฐานะเงินตราต่างประเทศที่เหมาะสม
ให้อยู่ภายใต้ระดับความเสี่ยงที่ยอมรับได้ (Risk Appetite) ตามที่กำหนดโดย
คณะกรรมการบริหารความเสี่ยง และ คณะกรรมการธนาคาร

คณะกรรมการบริหารสินทรัพย์และหนี้สิน มีหน้าที่กำหนดแนวทางการบริหารสินทรัพย์และหนี้สิน
ตลอดจนติดตามและควบคุมความเสี่ยงจากการเปลี่ยนแปลงของอัตราดอกเบี้ย
ให้อยู่ในระดับที่ยอมรับได้ มีความผันผวนน้อยที่สุด
และสอดคล้องกับนโยบายที่คณะกรรมการบริหารความเสี่ยงและคณะกรรมการธนาคารกำหนด
โดยมีหน่วยงาน ความเสี่ยงด้านตลาด สังกัดหน่วยงาน บริหารความเสี่ยง
ซึ่งเป็นหน่วยงานอิสระจากหน่วยงานธุรกิจ ให้การสนับสนุน และทำหน้าที่บ่งชี้ ประเมิน ติดตาม
รายงานและควบคุมความเสี่ยงด้านตลาดของธนาคาร

สายบริหารการเงิน
ทำหน้าที่ควบคุมดูแลธุรกรรมการซื้อขายแลกเปลี่ยนเงินตราต่างประเทศประจำวัน
โดยมีคณะกรรมการบริหารสินทรัพย์และหนี้สินเป็นผู้ดูแลติดตามให้ระดับความเสี่ยงที่กำหนดตามมาตรวัดต่างๆ
อยู่ภายในระดับที่ได้รับอนุมัติ นอกจากนั้น
ธนาคารอาจทำธุรกรรมเกี่ยวกับอนุพันธ์ทางการเงินด้านอัตราดอกเบี้ยและสกุลเงิน
เพื่อป้องกันความเสี่ยงของธนาคารจากสภาวะไม่สมดุลของฐานะอัตราแลกเปลี่ยนและอัตราดอกเบี้ย
หรือเพื่อเป็นการให้บริการอนุพันธ์ทางการเงินในขอบเขตที่จำกัดแก่ลูกค้าธุรกิจรายใหญ่ที่เลือกสรรแล้วบางรายและสถาบันการเงินขนาดใหญ่ในประเทศและต่างประเทศ
เครื่องมืออนุพันธ์ทางการเงินดังกล่าวข้างต้นครอบคลุมถึงสัญญาซื้อขายเงินตราต่างประเทศล่วงหน้า
(Foreign Exchange Forward) สัญญาแลกเปลี่ยนสกุลเงินและอัตราดอกเบี้ยล่วงหน้า (Cross
Currency and Interest Rate Swap) เป็นต้น

-   การบริหารความเสี่ยงด้านสภาพคล่อง

ความเสี่ยงด้านสภาพคล่อง หมายถึง
ความเสี่ยงที่ธนาคารอาจไม่สามารถชำระเงินตามภาระผูกพันภายในระยะเวลาที่กำหนด
วัตถุประสงค์ของการบริหารความเสี่ยงด้านสภาพคล่องของธนาคารคือ
การมีเงินทุนที่เหมาะสมและเพียงพอที่จะใช้จ่ายชำระภาระผูกพันทั้งในปัจจุบันและอนาคต
ในขณะเดียวกัน
ยังสามารถนำเงินทุนไปใช้ให้เกิดประโยชน์อย่างเหมาะสมในภาวะที่ตลาดเอื้ออำนวยด้วย

ปัจจัยความเสี่ยงด้านสภาพคล่อง ที่สำคัญของธนาคาร ได้แก่
การแข่งขันระหว่างธนาคารพาณิชย์เพื่อแย่งชิงส่วนแบ่งตลาดด้านเงินฝาก
สถานการณ์การเมืองและความไม่สงบในประเทศ ความผันผวนของค่าเงินบาท
ตลอดจนนโยบายของทางการซึ่งอาจส่งผลกระทบต่อการเคลื่อนย้ายของเงินทุนระหว่างประเทศ

การบริหารความเสี่ยง ธนาคารมีแหล่งเงินทุนเพื่อสภาพคล่องที่หลากหลาย
โดยมีการบริหารสภาพคล่องผ่านตลาดเงินและตลาดทุนภายในประเทศซึ่งรวมถึงตลาดซื้อขายล่วงหน้าและตลาดซื้อคืน
(Swap and Repurchase Markets)
และการบริหารสภาพคล่องผ่านตลาดเงินและตลาดทุนต่างประเทศ
โดยจะดำเนินการผ่านตลาดสกุลเงินดอลลาร์สหรัฐและตลาดสกุลเงินยูโรเป็นหลัก
ธนาคารมุ่งดำเนินการให้มีต้นทุนในการบริหารสภาพคล่องที่ต่ำตามความเหมาะสมของสภาพตลาด
โดยมีการบริหารฐานะสภาพคล่องอย่างใกล้ชิด ทั้งรายวันและในระยะยาว
ซึ่งรวมถึงการใช้ความระมัดระวังในการกู้ยืมเงินระยะเวลาปานกลางจากต่างประเทศ
เพื่อใช้ในการให้เงินกู้สกุลเงินตราต่างประเทศแก่ลูกค้าของธนาคารทั้งภายในประเทศและต่างประเทศด้วย
ตลอดจนวางแผนการระดมเงินทุนตามความเหมาะสมของสภาพตลาด

-   การบริหารความเสี่ยงด้านความเพียงพอของเงินกองทุน

ความเสี่ยงด้านความเพียงพอของเงินกองทุน หมายถึง
ความเสี่ยงที่ธนาคารไม่มีเงินกองทุนสำรองเพียงพอในการประกอบธุรกิจรวมถึงเพื่อการรองรับผลขาดทุนที่มิได้คาดหมาย
ทั้งจากความเสี่ยงด้านสินเชื่อ ด้านตลาดและด้านปฏิบัติการ

ปัจจัยความเสี่ยงด้านความเพียงพอของเงินกองทุน
ธนาคารพาณิชย์ในประเทศไทยจะต้องปฏิบัติตามหลักเกณฑ์การดำรงเงินกองทุนใหม่ภายใต้หลักเกณฑ์
Basel II ซึ่งเริ่มทะยอยนำมาใช้ตั้งแต่สิ้นปี 2550
ภายใต้หลักเกณฑ์ดังกล่าวจะมีการเปลี่ยนแปลงน้ำหนักความเสี่ยงของสินทรัพย์ประเภทต่างๆ
รวมถึงการดำรงเงินกองทุนสำหรับความเสี่ยงด้านตลาดและด้านปฏิบัติการ
ซึ่งจะมีผลต่ออัตราส่วนของเงินกองทุนต่อสินทรัพย์เสี่ยง
ตลอดจนการดำรงสำรองเผื่อหนี้สงสัยจะสูญของธนาคาร

การบริหารความเสี่ยง เป้าหมายของนโยบายการบริหารเงินกองทุนของธนาคารคือ
การดำรงฐานะของเงินกองทุนในระดับเพียงพอที่จะสนับสนุนยุทธศาสตร์การขยายธุรกิจ
และเป็นไปตามหลักเกณฑ์ของทางการ ตลอดจนความคาดหวังของตลาด
แผนการดำเนินการเพิ่มทุนต่างๆ
จะต้องนำเสนออย่างน้อยต่อคณะกรรมการบริหารและคณะกรรมการธนาคารเพื่อพิจารณา
และนำเสนอขออนุมัติต่อที่ประชุมผู้ถือหุ้น นอกจากนี้
ธนาคารได้ประเมินและคำนวณความเพียงพอของเงินกองทุนตามหลักเกณฑ์ดังกล่าวภายใต้สถานการณ์สมมุติต่างๆ
ล่วงหน้าอย่างสม่ำเสมอ เพื่อประกอบการวางแผนการดำเนินการด้านเงินกองทุนตามความเหมาะสม

-   การบริหารความเสี่ยงด้านปฏิบัติการ

ความเสี่ยงด้านปฏิบัติการ หมายถึง
ความเสี่ยงที่อาจเกิดขึ้นจากความบกพร่องของระบบและกระบวนการปฏิบัติงานภายใน
ความผิดพลาดของบุคลากรและผู้บริหาร
หรือความล้มเหลวในการปฏิบัติงานที่เกิดขึ้นจากเหตุการณ์ภายนอก
เป้าหมายหลักของกรอบการบริหารความเสี่ยงด้านปฏิบัติการของธนาคารคือ การจัดให้มีนโยบาย
แนวทางปฏิบัติงานและการรวบรวมข้อมูลความเสี่ยงด้านปฏิบัติการที่เหมาะสม
ในอันที่จะช่วยป้องกันความผิดพลาดในการปฏิบัติงานและลดความเสียหาย
ทั้งยังมีความพร้อมที่จะสามารถตอบสนองโอกาสทางธุรกิจใหม่ๆ ได้โดยเร็ว
โดยมีการควบคุมและติดตามความเสี่ยงที่ดี

ปัจจัยความเสี่ยงด้านปฏิบัติการ ที่สำคัญของธนาคาร ได้แก่

-   กระบวนการทำงานซึ่งอาจมีข้อบกพร่องหรือจุดอ่อนของระบบการควบคุม

-   ความเพียงพอของพนักงานเพื่อให้สามารถปฏิบัติงานได้อย่างมีคุณภาพและประสิทธิภาพ

-   การเปลี่ยนแปลงและพัฒนาการของเทคโนโลยีซึ่งอาจมีผลกระทบต่อการควบคุมดูแลระบบการรักษาความปลอดภัยของข้อมูลทั้งของลูกค้าและธนาคาร

-   ความผิดพลาดของระบบการประมวลผล

-   ความเสี่ยงจากการทุจริตโดยบุคคลภายนอกในรูปของการโจรกรรม การฉ้อโกง
    การเจาะเข้าระบบข้อมูลของธนาคารโดยผิดกฎหมาย (Hacking) การปลอมแปลงเอกสาร
    การทุจริตเกี่ยวกับบัตรเครดิตและบัตรเดบิต เป็นต้น

-   ภัยพิบัติจากธรรมชาติ

การบริหารความเสี่ยง การบริหารความเสี่ยงด้านปฏิบัติการของธนาคาร
ครอบคลุมถึงการนิยามความเสี่ยง การประเมินความเสี่ยง การดูแลติดตามความเสี่ยง
ตลอดจนการบรรเทาและควบคุมความเสี่ยง
โดยหน่วยงานทุกหน่วยมีหน้าที่ความรับผิดชอบโดยตรงในการบริหารความเสี่ยงจากการปฏิบัติงาน
และการกำหนดมาตรการควบคุมการปฏิบัติงานที่เหมาะสม ภายใต้ความเห็นชอบของหน่วยงาน
ความเสี่ยงด้านปฏิบัติการ ซึ่งสังกัดหน่วยงานบริหารความเสี่ยง

ธนาคารได้มีการดำเนินการในการบริหารความเสี่ยงด้านปฏิบัติการในรูปของการบริหารงานโดยมีระบบการควบคุมภายในที่มีประสิทธิผล
และมีการตรวจสอบอย่างสม่ำเสมอ นอกจากนี้ ยังมี หน่วยงานกำกับดูแล
ทำหน้าที่เป็นผู้ประสานงานในการรวบรวมข้อมูลเกี่ยวกับปัญหาและความเสียหาย หากมี
อันเนื่องมาจากการปฏิบัติการ และคอยติดตามให้มีการแก้ไขปัญหาที่เกิดขึ้นอย่างต่อเนื่อง อย่างไรก็ดี
เพื่อให้ธนาคารมีการบริหารความเสี่ยงด้านปฏิบัติการอย่างมีระบบและเป็นรูปธรรม
สอดคล้องกับมาตรฐานสากล Basel II และสามารถคำนวณหาค่าความเสี่ยง
เพื่อใช้ประกอบการประเมินความเพียงพอของเงินกองทุนตามมาตรฐาน Basel II
ที่จะมีผลบังคับใช้ในอนาคต ธนาคารจึงได้มีการเตรียมการเพื่อดำเนินการตามมาตรฐานดังกล่าว
โดยการปรับปรุงโครงสร้างองค์กร จัดตั้งหน่วยงานที่รับผิดชอบความเสี่ยงด้านปฏิบัติการโดยตรง
พิจารณากำหนดนโยบายการบริหารความเสี่ยงด้านปฏิบัติการ
กำหนดกรอบการบริหารความเสี่ยงด้านปฏิบัติการและการนำไปปฏิบัติทั้งในระดับหน่วยงานและระดับองค์กร
หาแนวทางในการติดตามและป้องกันความเสี่ยงด้านปฏิบัติการอย่างเป็นระบบ
และพัฒนาระบบการจัดเก็บข้อมูลความเสียหายที่เกี่ยวข้องกับความเสี่ยงด้านปฏิบัติการ
ตลอดจนหาแนวทางและวิธีการที่เหมาะสมในการคำนวณเงินกองทุนสำหรับความเสี่ยงด้านปฏิบัติการ
ธนาคารมีแผนการนำกรอบการบริหารความเสี่ยงด้านปฏิบัติการไปใช้ทุกหน่วยงานโดยให้เป็นส่วนหนึ่งของการทำธุรกิจตามปกติของหน่วยงาน
โดยหน่วยงาน ความเสี่ยงด้านปฏิบัติการ
จะเป็นผู้ติดตามดูแลการดำเนินการของแต่ละหน่วยงานและขององค์กรโดยรวม

นอกจากนี้ ธนาคารตระหนักถึงความสำคัญของการบริหารความต่อเนื่องทางธุรกิจ
เพื่อบรรเทาผลกระทบต่อการดำเนินธุรกิจของธนาคารอันเนื่องมาจากภัยธรรมชาติ โรคระบาด
และปัจจัยภายนอกที่ไม่สามารถป้องกันได้อื่นๆ
เพื่อให้ธุรกิจของธนาคารสามารถดำเนินต่อไปได้ในช่วงที่เกิดเหตุการณ์ความเสียหาย
และเพื่อกอบกู้การดำเนินงานให้กลับคืนสู่สภาวะปกติได้ในระยะเวลาที่เหมาะสม
ธนาคารอยู่ในระหว่างการพิจารณาจัดทำนโยบายและแผนรองรับการดำเนินธุรกิจอย่างต่อเนื่องโดยครอบคลุมหน่วยงานที่สำคัญของธนาคาร
ซึ่งจะได้มีการจัดสรรทรัพยากรที่จำเป็นและดำเนินการตามแผน
รวมถึงการซักซ้อมความเข้าใจของผู้ปฏิบัติที่เกี่ยวข้อง ตลอดจนการทดสอบและทบทวนแผนเป็นระยะๆ